stanford-oval/wikipedia huggingface dataset:
בוואריה

ערך זה עוסק במדינה בגרמניה. אם התכוונתם למשמעות אחרת, ראו .
רביעיית בולים ממדינת בוואריה החופשית עליהם הדפס רכב הנושא את הכתובת "האימפריה הגרמנית"
בוואריה, בשמה הרשמי הנוכחי המדינה החופשית של בוואריה (בגרמנית: Freistaat Bayern, ‏האזנהקובץ:Freistaat Bayern.ogg‏Ⓘ‏) היא חבל ארץ בגרמניה ואחת מ-16 מדינות גרמניה. זו המדינה הגדולה בשטחה בגרמניה (70,549 קמ"ר), והיא מהווה כחמישית מכלל שטחה של גרמניה. עם מעל 13 מיליון תושבים (דצמבר 2019), נמצאת בוואריה במקום השני לאחר נורדריין-וסטפאליה, על פי גודל האוכלוסייה. בוואריה התקיימה במשך רוב שנותיה כממלכה עצמאית. התמורות הפוליטיות שבאו בעקבות הניצחון הגרמני במלחמת צרפת–פרוסיה, במקביל למותו הפתאומי של לודוויג השני, מלך בוואריה, הביאו לאיחודה תחת דגל גרמניה המאוחדת בשנת 1871.
תושבי המדינה דוברים ברובם בווארית (ניב של גרמנית) כשפת אם, נוסף על "גרמנית גבוהה" (Hochdeutsch), הגרמנית הכללית והרשמית המדוברת בכל גרמניה (הבווארית היא גם הניב הנפוץ ביותר באוסטריה, הגובלת בבוואריה). בנוסף לבווארית מדוברים במדינה ניבים נוספים, בעיקר פרנקונית (Fränkisch, מדוברת בפי כ-3 מיליון מתושבי המדינה באזור הגבול הצפוני והמערבי) ואָלֵמָנית (Alemannisch) או שְוואבּית (Schwäbisch), חלק מקבוצת ניבים המדוברים במדינה הגרמנית הסמוכה לבוואריה, באדן-וירטמברג, וכן בשווייץ. בבוואריה מספר הדוברים הוא כ-2 מיליון).
בוואריה היא מהמדינות העשירות ביותר בגרמניה, עם שכר לנפש גבוה מהממוצע בגרמניה ושיעור אבטלה נמוך (כ-5% בתחילת 2007). גם יוקר המחיה במדינה בהתאם: שכר הדירה הממוצע במינכן, למשל, כפול מזה שבברלין.
בוואריה נחשבת למעוז של שמרנות בגרמניה. שני שלישים מתושביה קתולים ורק כרבע פרוטסטנטים. המפלגה הנוצרית-סוציאלית (CSU), שהיא מפלגת אחות של המפלגה הנוצרית דמוקרטית הגרמנית (CDU), שולטת במדינה ברוב מוחלט מאז 1965; מפלגת הירוקים הגרמנית זוכה לתמיכה מועטה בבוואריה, יחסית לשאר גרמניה. ראש ממשלת בוואריה משנת 1993 עד לשנת 2007 היה אדמונד שטויבר (Edmund Stoiber), לאחר התפטרותו גונטר בקשטיין ירש את מקומו, כיום ראש ממשלת בוואריה הוא מרקוס זדר (מנהיג המפלגה הנוצרית-סוציאלית) שהחליף את הורסט זיהופר בתפקידו. מינכן נחשבת ליוצאת דופן מבחינה פוליטית, ורוב תושביה תומכים במפלגה הסוציאל-דמוקרטית, ה-SPD.
תושבי בוואריה תמיד נטו לבדלנות במידה רבה יותר מתושבי שאר מדינות גרמניה, ועד היום קיימות במדינה תנועות הקוראות לעצמאות והתנתקות מגרמניה.
בוואריה מהווה אחד ממוקדי התיירות החשובים בגרמניה. רוב פסגות האלפים הגרמניים נמצאות בשטח המדינה, לאורך הגבול עם אוסטריה, כולל ההר הגבוה בגרמניה, הצוגשפיצה. באזור אתרי סקי רבים. נהר הדנובה חוצה את בוואריה לרוחבה, ומספק נופים רומנטיים רבים לאורכו. מינכן היא אחת הערים המתוירות ביותר באירופה.
חלוקה מנהלית

בוואריה מחולקת ל-7 מחוזות (Regierungsbezirke) ואלה מחולקים לנפות (נפות כפריות Landkreise; ערים נטולות נפה kreisfreie Städte)
בוואריה עילית (Oberbayern, אובר-באיירן)
בוואריה תחתית (Niederbayern, נידר-באיירן)
פפאלץ עילית (Oberpfalz, אובר-פפאלץ)
פרנקוניה האמצעית (Mittelfranken, מיטל-פרנקן)
פרנקוניה עילית (Oberfranken, אובר-פרנקן)
פרנקוניה תחתית (Unterfranken, אונטר-פרנקן)
שוואביה (Schwaben, שוואבן)
ערים בבוואריה

בירת המדינה והעיר הגדולה בה (והשלישית בגודלה בגרמניה) היא מינכן. כעשירית מהבווארים מתגוררים בעיר זו. שאר עריה של בוואריה קטנות יחסית; ברשימת 50 הערים הגדולות בגרמניה מייצגות את בוואריה ארבע ערים בלבד.
צבעיה הרשמיים של בוואריה הם תכלת ולבן; ניתן לראות זאת בשני דגליה הרשמיים של המדינה.
להלן רשימת עשר הערים הגדולות בבוואריה:
| 0 | 1 | 2 |
| --- | --- | --- |
| # | עיר | תושבים (נכון ל-2019) |
| 1 | מינכן | 1,471,508 |
| 2 | נירנברג | 518,365 |
| 3 | אאוגסבורג | 295,135 |
| 4 | רגנסבורג | 152,610 |
| 5 | אינגולשטאדט | 136,981 |
| 6 | וירצבורג | 127,880 |
| 7 | פירט | 127,748 |
| 8 | ארלנגן | 111,962 |
| 9 | במברג | 77,592 |
| 10 | ביירוית | 74,657 |
השכלה גבוהה

במינכן בירת בוואריה שתי אוניברסיטאות המדורגות מזה שנים רבות כאוניברסיטאות הטובות ביותר בגרמניה:
אוניברסיטת מינכן (האוניברסיטה הגדולה בבוואריה והשנייה בגודלה בגרמניה)
האוניברסיטה הטכנית של מינכן
בבוואריה שבע אוניברסיטאות נוספות מחוץ לעיר הבירה:
אוניברסיטת וירצבורג (האוניברסיטה העתיקה בבוואריה; נוסדה ב-1402)
אוניברסיטת פסאו (Passau)
אוניברסיטת ארלנגן-נירנברג
אוניברסיטת רגנסבורג
אוניברסיטת אאוגסבורג
אוניברסיטת באמברג
אוניברסיטת באירוית
בנוסף לתשע האוניברסיטאות הרגילות קיימות בבוואריה שתי אוניברסיטאות מיוחדות:
האוניברסיטה האוקראינית החופשית במינכן (אוניברסיטה פרטית של מהגרים מאוקראינה; הלימודים בה מתקיימים באוקראינית)
אוניברסיטת הבונדסוור (צבא גרמניה) בנויביברג (פרבר של מינכן). מיועדת לקציני צבא גרמניה בלבד.
תרבות

| --- | --- |
 :  ראו גם – תרבות גרמניה
כמה מאפיינים של התרבות והמנטליות הבווארית נבדלים משאר גרמניה. הבדלים עיקריים ניתן למצוא ביחס לדת, מסורות ושפה (במיוחד באזורים כפריים, ופחות בערים הגדולות).
תרבות > דת

לתרבות הבווארית יש מסורת ארוכה ושלטת של אמונה קתולית. האפיפיור בנדיקטוס השישה עשר נולד בבוואריה עילית ולפני תפקידו כאפיפיור הוא היה החשמן של בוואריה. האזורים ההיסטוריים של שוואביה ושל פרנקוניה יותר מגוונים דתית, ומכילים גם מסורות קתוליות וגם פרוטסטנטיות.
בשנת 1925, 70% מהבווארים הצהירו על עצמם כנוצרים קתולים, 28.8% כנוצרים פרוטסטנטים, 0.7% יהודים ו-0.5% בדתות אחרות. נכון לשנת 2020, 46.9% מהבווארים מזדהים כקתולים, 17.2% כלותרנים (זרם בנצרות הפרוטסטנתית), 4% כמוסלמים, 3% כאורתודוקסים ו־31.9% מזדהים כחסרי דת או בעלי דתות אחרות.
בוואריה היא המדינה השנייה באחוז הקתולים בה (אחרי חבל הסאר) עם 45.7% קתוליים (נכון ל-2021).
| דת | 1840 | 1900 | 1933 | 1950 | 1970 | 2011 | 2015 | 2016 | 2018 | 2019 | 2020 | 2021 |
| --- | --- | --- | --- | --- | --- | --- | --- | --- | --- | --- | --- | --- |
| נצרות קתולית | 71.1 | 70.5 | 70.0 | 71.9 | 70.4 | 55 | 51.2 | 50.5 | 48.8 | 47.8 | 46.9 | 45.7 |
| נצרות פרוטסטנטית | 27.4 | 28.3 | 28.7 | 26.5 | 25.2 | 21 | 18.9 | 18.8 | 17.8 | 17.6 | 17.2 | 16.8 |
| אסלאם |  |  |  |  | 0.9 | 4 |  |  |  |  |  |  |
| נצרות אורתודוקסית |  |  |  |  |  | 1.6 |  |  |  |  |  |  |
| יהדות | 1.4 | 0.9 | 0.5 | 0.1 | 0.1 | 0.1 |  |  |  |  |  |  |
| זרמים אחרים וחסרי דת | 0.1 | 0.3 | 0.8 | 1.5 | 3.4 | 18.3 |  | 31.2 | 33.4 | 34.6 | 35.9 | 37.5 |
תרבות > ספורט > כדורגל

כדורגל הוא הספורט האהוב בבוואריה, ובהתאחדות הכדורגל הבווארית חברים מעל ל-1.5 מיליון אנשים, מה שהופך את ההתאחדות להתאחדות הכי גדולה בפדרציית הכדורגל הגרמנית.
בבוואריה מספר מועדוני כדורגל מוצלחים, ביניהם באיירן מינכן, FC נירנברג, FC אאוגסבורג מינכן 1860, אינגולשטאדט 04 וגרויטר פירט. באיירן מינכן היא קבוצת הכדורגל המצליחה ביותר בגרמניה, עם 33 זכיות באליפות גרמניה, 20 זכיות בגביע הגרמני ו-6 זכיות בליגת האלופות.
תרבות > ספורט > כדורסל

בבוואריה קיימים גם מספר מועדוני כדורסל מקצועיים, ביניהם באיירן מינכן, ברוזה במברג, ס. אוליבר וירצבורג ועוד.
תרבות > ספורט > הוקי קרח

בבוואריה מספר מועדוני הוקי קרח, המפורסמת שבהם היא רד בול מינכן שזכתה 4 פעמים באליפות גרמניה.
ראו גם

בווארית
סמל בוואריה
דגל בוואריה
הערות שוליים

↑  Wilhelm Winkler, Grundriss der Statistik. II. Gesellschaftsstatistik, 1933, עמ' 36, ISBN 9783642888694. (בגרמנית)
1 2 3  Evangelische Kirche in Deutschland, Kirchenmitgliederzahlen Stand 31.12.2020, ‏נובמבר 2021 (בגרמנית)
1 2 3 4  Konfessionsstruktur (19./20. Jahrhundert), historisches-lexikon-bayerns, ‏27 במרץ 2007 (בגרמנית)
↑  Religionszugehörigkeit der Deutschen nach Bundesländern im Jahr 2011, de.statista.com, ‏2011 (בגרמנית)
↑  Evangelische Kirche im Rheinland, Statistik der Evangelischen Kirche im Rheinland 2023, ‏18 בינואר 2023 (בגרמנית)
↑  פדרציית הכדורגל הגרמנית, Mietglieder-Statistik 2022 (עמ' 4) (בגרמנית)
| מדינות הרפובליקה הפדרלית של גרמניהגרמניה |
| --- | --- | --- |
| מדינות | באדן-וירטמברג באדן-וירטמברג • בוואריה בוואריה • ברנדנבורג ברנדנבורג • הסן הסן • מקלנבורג-מערב פומרניה מקלנבורג-מערב פומרניה • סקסוניה התחתונה סקסוניה התחתונה • נורדריין-וסטפאליה נורדריין-וסטפאליה • ריינלנד-פפאלץ ריינלנד-פפאלץ • חבל הסאר חבל הסאר • סקסוניה סקסוניה • סקסוניה-אנהלט סקסוניה-אנהלט • שלזוויג-הולשטיין שלזוויג-הולשטיין • תורינגיה תורינגיה |  |
| ערי מדינה | ברלין ברלין •  ברמן • המבורג המבורג |  |
| מדינות לשעבר | דרום באדן דרום באדן • וירטמברג-באדן וירטמברג-באדן • וירטמברג-הוהנצולרן וירטמברג-הוהנצולרן |  |
| --- | --- |
בקרת זהויות :  NLI: 987007550301605171  BIBSYS: 90614476  BNE: XX450777  BnF: cb119484012 (data)  CiNii: DA01425424  GND: 4005044-0  HDS: 006619  ISNI: 0000 0001 2321 8078  LCCN: n81018373  MusicBrainz: 946dee46-7eeb-490d-8b94-1ca5286769e9  NARA: 10044973  NDL: 00261015  NKC: ge128725  NLA: 36418880  NLG: 286156  RERO: 02-A002979882  SUDOC: 027443876  VcBA: 494/49705  VIAF: 125426357   WorldCat (עם VIAF): 125426357 
מפת בוואריה בחלוקה למחוזות
מכתב בבקבוק (סרט)

| --- | --- |
כרזת הסרט
כרזת הסרט
 מבוסס על:  ספר של ניקולס ספארקס
 בימוי:  לואיס מנדוקי
 הופק בידי:  קווין קוסטנר, ג'ים וילסון
 תסריט:  ג'רלד די פגו
 עריכה:  סטיבן ויסברג
 שחקנים ראשיים:  רובין רייט קווין קוסטנר פול ניומן
 מוזיקה:  גבריאל יארד
 צילום:  קאלב דשאנל
 מדינה:  ארצות הברית ארצות הברית
 חברת הפקה:  טיג הפקות, Di Novi Pictures 
 חברה מפיצה:  האחים וורנר
 שיטת הפצה:  וידאו על פי דרישה 
 הקרנת בכורה:  12 בפברואר 1999
 משך הקרנה:  131 דקות
 שפת הסרט:  אנגלית
 סוגה:  סרט רומנטי, סרט מבוסס יצירה ספרותית, סרט דרמה, מלודרמה 
 מקום התרחשות:  שיקגו 
 תקציב:  30,000,000 דולר
 הכנסות:  118,000,000 דולר
 הכנסות באתר מוג'ו:   messageinabottle
 אתר רשמי
 דף הסרט ב־IMDb
 
מכתב בבקבוק (באנגלית: Message in a Bottle) הוא סרט רומנטי אמריקאי משנת 1999 בבימויו של לואיס מנדוקי, עם רובין רייט, קווין קוסטנר ופול ניומן בתפקידים הראשיים.
זה סיפור אהבה רומנטי בין גבר אלמן ואשה גרושה, שהתפתח בעקבות מכתב בבקבוק ששלח הגבר לאחר מות אשתו והתגלה על ידי האישה בחוף הים.
התסריט מבוסס על רב המכר "מכתב בבקבוק" של ניקולס ספארקס משנת 1998.
הסרט צולם במיין, שיקגו ווילמינגטון (קרוליינה הצפונית)
הסרט זכה לביקורות שליליות אך היה הצלחה מסחרית גדולה.
תקציר העלילה

תרזה אוסבורן (רובין רייט) היא אם יחידנית לג'ייסון (ג'סי ג'יימס) בן העשר. היא עובדת כעיתונאית חוקרת בשיקגו טריביון. היא טסה לנופש בקייפ קוד לאחר שהשאירה את ג'ייסון אל אביו.
בהליכה על שפת הים היא מוצאת בקבוק ובו מכתב אהבה לאישה בשם קתרין החתום באות G. בשובה למערכת העיתון בשיקגו היא מראה זאת לחברתה העיתונאית לינה פול (אליאנה דגלאס) ולבוס שלה צ'ארלי (רובי קולטריין). היא מבקשת מצ'ארלי לא לפרסם זאת אבל הוא כעורך ממולח מתעלם מזה ומפרסם את המכתב. הם מקבלים מכתבים רבים למערכת ובתוכם מכתב דומה לזה שבבקבוק ומכתב נוסף שאינו מיועד לקתרין. בדיקת מומחה מגלה שכל המכתבים נכתבים באותה מכונת כתיבה ומתגלה כתובת הכותב - גארט בלייק מוילמינגטון (קרוליינה הצפונית).
תרזה נוסעת לשם במסווה של עיתונאית חוקרת ונפגשת בתחילה בדודג' בלייק (פול ניומן) ששולח אותה לבנו גארט (קווין קוסטנר) שעובד כבונה סירות בנמל. היא לא מגלה לו את הסיבה האמיתית לבואה ומתחיל ביניהם רומן אהבה תוך שהוא מספר לה את הסיפור העצוב על מות אשתו קתרין שציוריה ממלאים את דירתו.
הרומן הזה מפיח חיים בנפשה של תרזה לאחר שחוותה גירושים לא נעימים. היא חוזרת לשיקגו ומזמינה את גארט לביתה. גארט מגיע לשיקגו ומתידד עם ג'ייסון. הרומן עם תרזה מתהדק והם מקיימים יחסים עד שגארט מוצא את שני המכתבים שלו והמכתב ששלחה קתרין בבקבוק לפני מותה. הוא כועס מאד על תרזה שלא גלתה לו את סיבת בואה. הם נפרדים וגארט חוזר לביתו.
גארט בונה סירה לזכרה של קתרין בעזרת ג'וני לנד (ג'ון סאבאג'), אחיה של קתרין. ג'וני עוזר לו לאחר שהחזיר להוריו את כל ציוריה של קתרין. הוא מזמין את תרזה להשקת הסירה ומדבר בטקס על אהבתו לקתרין. תרזה נוכחת בקהל אך מרגישה מיותרת וחוזרת לשיקגו. דודג' משכנע את בנו לחדש את הקשרים עם תרזה. גארט כותב מכתב לקתרין בו הוא מודיע לה כי החליט להמשיך בחיים חדשים. הוא שם את המכתב בבקבוק ועולה עם המכתב על הסירה כדי לזרקו לים. מתרחשת סופה עזה וסירה מתהפכת ובה זוג וילדה. גארט מצליח להעלות לסירתו את האב והילדה (היידן פנטייר) אך מזנק למים כדי להציל את האם וטובע איתה.
תרזה מגיעה לנחם את דודג' והוא מוסר לה את המכתב שנמצא על הסירה "קתרין" של גארט ובו כותב גארט לקתרין כי התאהב בתרזה ורוצה להמשיך אתה את חייו.
צוות השחקנים

| שם השחקן/ית | שם הדמות | הערות |
| --- | --- | --- |
| רובין רייט | תרזה אוסבורן |  |
| קווין קוסטנר | גארט בלייק |  |
| פול ניומן | גארט בלייק |  |
| ג'ון סאבאג' | ג'וני לנד | אח של קתרין |
| בת'ל לזלי | מרתה לנד | אמא של קתרין |
| טום אלדרג' | הנק לנד | אבא של קתרין |
| ג'סי ג'יימס | ג'ייסון אוסבורן |  |
| רובי קולטריין | צ'רלי טוסצ'י | עורך עיתון |
| אילאנה דגלאס | לינה פול | עיתונאית |
| היידן פנטייר | ילדה על הסירה |  |
אן בולין

אן בולין (באנגלית: Anne Boleyn; ‏1501 או 1507 – 19 במאי 1536) הייתה מלכת אנגליה, אשתו השנייה של המלך הנרי השמיני ואימה של המלכה אליזבת הראשונה. נישואיה להנרי והוצאתה להורג בהמשך הפכו אותה לדמות מרכזית בסערה הפוליטית והדתית שסימנה את תחילתה של הרפורמציה באנגליה.
ב-1526 התאהב הנרי השמיני באן והחל במסע החיזורים למשיכת תשומת ליבה. אן התנגדה בכל תוקף לחיזוריו של המלך, וסירבה להפוך למאהבתו, כפי שהייתה אחותה הגדולה מרי. לאחר מערכת יחסים של מספר שנים בין הנרי ואן, הנרי מאס בקתרין מאראגון, ורצה לבטל נישואיו עימה כדי להתחתן עם אן. כאשר האפיפיור קלמנס השביעי הודיע שהוא נגד ביטול הנשואים עם קתרין, הנרי החליט לערער על סמכותה של הכנסייה הקתולית באנגליה.
ביוזמתה של אן פיטר הנרי את יועצו הראשי תומאס וולזי, הארכיבישוף מיורק, ומינה את תומאס קרנמר - שהיה קשור למשפחת בולין. הנרי השמיני ואן נישאו ב-25 בינואר 1533, וכתוצאה מהנישואין הללו התרחש הפילוג הראשון בין הכנסיות של אנגליה ורומא, והכנסייה של אנגליה הוכפפה לשליטת המלך.
אן הוכתרה למלכת אנגליה ב-1 ביוני 1533, וב-7 בספטמבר 1533 נולדה בתה הנסיכה אליזבת שלימים עלתה לכס המלוכה כאליזבת הראשונה. הנרי התרעם על העובדה שלא העמידה לו יורש זכר, ולאחר שלוש הפלות סר חינה בעיניו והוא הורה לחקור אותה בגין בגידה חמורה. ב-2 במאי 1536 היא נעצרה ונשלחה למצודת לונדון, שם נשפטה, נמצאה אשמה ב-15 במאי וראשה נערף ב-19 במאי.
היסטוריונים מודרניים מצאו שההאשמות נגדה, שכללו ניאוף וגילוי עריות, היו מופרכות. מאז שבתה אליזבת הוכתרה למלכה, אן נחשבה לקדושה וגיבורת הרפורמציה האנגלית. מאות שנים לאחר מכן אן בולין המשיכה לשמש השראה ליצירות אומנות רבות. בשל כך אן שמרה על מקומה כמלכה רעיה המשפיעה והחשובה ביותר בהיסטוריה האנגלית.
ראשית חייה > לידתה ומשפחתה

בולין נולדה לסר תומאס בולין, הרוזן הראשון מווילטשייר, ולליידי אליזבת הווארד, בתו של דוכס נורפוק השני. מקורות היסטוריים מתקופה זו אינם כוללים מסמכים רשמיים המבהירים באופן חד משמעי את תאריכי לידתן של אן ומרי אחותה של אן. עדויות משפחתיות, בהן צאצאיה של מרי בולין האמינו כי אמם הייתה הבכורה. אחיהן, ג'ורג' בולין, נולד בסביבות 1504. הוויכוח סביב תאריך לידתה המדויק של אן מתמקד בשני תאריכים עיקריים: 1501 ו-1507. סבא רבא של אן, ג'פרי בולין, היה סוחר צמר ומרסר לפני שהפך להלורד ראש העיר. משפחת בולין הגיעה במקור מבליקלינג שבנורפוק, הממוקמת 24 ק"מ צפונית לנוריץ'. קרובי משפחתה של אן כללו את משפחת הווארד, אחת המשפחות החזקות באנגליה; ואבותיה של אן כללו את מלך אנגליה אדוארד הראשון.
ראשית חייה > ילדות וחינוך

השכלתה המוקדמת, בדומה לנשים בנות מעמדה באותה תקופה, התמקדה הן בלימודים אקדמיים והן בפיתוח מיומנויות ביתיות. היא למדה מגוון מקצועות, ביניהם: חשבון, היסטוריה, קריאה, איות וכתיבה. במקביל רכשה אן מיומנויות נוספות: ריקוד, רקמה, נימוסים טובים, ניהול משק בית, מוזיקה, עבודת רקמה ושירה. אן למדה גם לשחק משחקים פופולריים באותה תקופה - כמו קלפים, שחמט וקוביות, וכן רכשה מיומנויות ספורט כחץ-וקשת, ציד, רכיבה על סוסים ואילוף בזים.
אביה של אן, תומאס בוליין, המשיך בקריירה הדיפלומטית שלו תחת הנרי השמיני. הצלחתו זיכתה אותו בהערכה רבה, ובין מעריציו הייתה מרגרטה מאוסטריה. מרגרטה, התרשמה מאוד מבולין והציעה לבתו אן מקום בחצרה. אן, שהייתה צעירה מכדי לקבל את הכבוד הזה באופן רשמי, עברה בכל זאת להולנד. מרגרטה התרשמה מנימוסיה, קפדנותה ויכולותיה. מרגרטה כתבה לתומאס בולין כי בתו "כל כך ייצוגית וכל כך נעימה, בהתחשב בגיל נעוריה". ב-1519 מונה אביה לשגריר בצרפת והיא התלוותה אליו לשם ונכנסה לשירותה של קלוד, נסיכת צרפת, אשת המלך פרנסואה הראשון. בחצר המלוכה הצרפתית השלימה אן את לימודי השפה הצרפתית, התרבות ומנהגי הנימוס.
בחצרו של הנרי השמיני > הגעתה לחצר

מרי בולין, אחותה הגדולה של אן חזרה מצרפת בסוף שנת 1519 ובפברואר 1520,היא נישאה לוויליאם קארי, אציל צעיר, בגריניץ' והמלך הנרי נכח בחתונתם. זמן קצר לאחר מכן, מרי הפכה לפילגשו של המלך האנגלי. היו שאמרו כי שני ילדיה של מרי, קתרין והנרי, הם ילדיו של הנרי אך המלך לא הכיר בהם כילדיו. ב-1522, אן נצטוותה על ידי אביה לשוב לאנגליה, כדי להתחתן עם בן דודה האירי, ג'יימס באטלר. תוכנית הנישואים נקטעה, ובמקום זאת היא החלה לשמש כבת לוויה לאשתו של המלך הנרי השמיני, קתרין מאראגון.
בחצרו של הנרי השמיני > פילגשו של המלך

ב-1526 התאהב בה הנרי השמיני. אן משכה את תשומת לבו ביופייה, חוכמתה והכריזמה שלה. למרות ניסיונותיו החוזרים של הנרי לפתות את אן, היא סרבה לו בתוקף. אחרי שנה, ב-1527, הוא הציע לה נישואין ואן הסכימה. הנרי הניח שניתן יהיה להשיג ביטול נישואיו לקתרין בקלות ובמהירות, ובכך לאפשר להם להינשא כדת וכדין. הקשר בין אן בולין להנרי לא רק הביא יתרונות לאן עצמה, אלא גם תרם רבות למשפחתה. תומאס בולין, זכה בתואר הרוזן מווילטשייר הודות לקשר זה. בנוסף, הנרי הגיע להסדר עם בן דודה האירי של אן, ג'יימס באטלר, והעניק לו את תואר הרוזן מאורמונד.
הנרי, תחת הלחץ להבטיח את המשכיות שושלת טיודור, שקל ככל הנראה את אפשרות ביטול נישואיו לקתרין זמן רב טרם פגישתו עם אן. החשש מיריבות על הכתר, כפי שהתרחש בתקופה שקדמה לעליית אביו לשלטון, הוביל אותו לחפש פתרון שיבטיח יורש זכר. מאחר שכל ילדיו הקודמים עם קתרין, למעט מרי נפטרו בגיל צעיר, והפטור האפיפיורי לנישואיהם התבסס על הטענה שקתרין הייתה "אולי" עדיין בתולה בעת נישואיה לאחיו של הנרי, ארתור, התעוררה שאלה לגבי הלגיטימיות של נישואיו הנוכחיים. הנרי ייחס את אי יכולתה של קתרין ללדת לו יורש זכר להתערבות אלוהית, וראה בכך סימן לכך שנישואיהם היו שגויים מלכתחילה. במקביל, התפתחות רגשותיו כלפי אן בולין הגבירה את נחושתו לבטל את נישואיו. הנרי טען כי האפיפיור חרג מסמכותו בכך שהתיר את נישואיו לקתרין, שהייתה נשואה בעבר לאחיו, וכי נישואיו הנוכחיים הם למעשה חטא. קתרין, מצידה, הכחישה בתוקף את טענותיו של הנרי וסירבה להודות כי נישואיה לארתור הושלמו. הסכסוך המתמשך סביב ביטול הנישואים, שכונה "עניינו הגדול של המלך", הוביל בסופו של דבר לפרידה של אנגליה מהכנסייה הקתולית והקמת הכנסייה האנגליקנית. שאלת מעורבותה האמיתית של אן בולין ברפורמציה האנגלית נותרה שנויה במחלוקת בקרב ההיסטוריונים. בעוד שחלקם, כמו אריק אייבס ומריה דאולינג טוענים כי הייתה "אוונגליסטית אדוקה, להוטה לרפורמה", אחרים, כמו רתה וארניק וג'ורג' ו. ברנרד, סבורים שאמונותיה הדתיות היו "קונבנציונליות". ראיות אנקדוטליות תומכות בטענה כי אן הייתה סימפתית לרפורמציה. ביוגרף החצר ג׳ורג׳ ווייט, בהתבסס על עדותה של אן גיינספורד, בת לוויה של אן, טען כי אן הציגה בפני הנרי חוברות פרוטסטנטיות, כגון "ציות האדם הנוצרי" מאת ויליאם טינדייל, שהתקיפו את הכנסייה הקתולית. כמו כן, ידוע כי הגנה על חוקרים שעסקו בתרגום כתבי הקודש לאנגלית. דאולינג אף טוענת כי אן עודדה את עוזרותיה לקרוא בכתבי הקודש.
בשנת 1528, התפרצה מחלת ההזעה באנגליה, והביאה למות המוני, במיוחד בלונדון. הנרי השמיני, יחד עם חצרו, נאלץ להימלט מהעיר. אן עצמה חלתה במחלה הקטלנית. הנרי היה מודאג ממצבה הבריאותי של אהובתו והוא שלח את רופאו האישי לטפל בה. לאחר תקופה של מחלה קשה, הצליחה אן להתאושש.בשנת 1531, במסע לקראת נישואיה להנרי השמיני, גורשה קתרין מהחצר המלכותית וחדריה הוקצו לאן.
בחצרו של הנרי השמיני > נישואים והכתרתה

זמן קצר לאחר שובם לאנגליה, נישאו הנרי השמיני ואן בטקס סודי ב-1532. חתונה זו התקיימה עוד לפני ביטול נישואיו הראשונים של הנרי לקתרין, מה שגרם לה להיחשב רעיה לא חוקית בעיני רבים.
לאחר זמן קצר התברר שאן בהריון, דבר שהגביר את הדחיפות להכשרת נישואיהם, ולכן נערך טקס חתונה נוסף בלונדון ב-25 בינואר 1533. ב-23 במאי 1533 התכנס בית דין מיוחד בראשותו של תומאס קרנמר, הארכיבישוף החדש, שדן בתוקף נישואיו של הנרי לקתרין - והכריז עליהם כמבוטלים. חמישה ימים אחר כך, ב-28 במאי 1533, הכריז קרנמר באופן רשמי כי נישואיהם של הנרי ואן בולין תקפים וחוקיים. קתרין נושלה רשמית מתוארה כמלכת אנגליה והוענק לה התואר 'הנסיכה האלמנה ובכך אן הפכה למלכה הרשמית של אנגליה. אן הוכתרה רשמית למלכת אנגליה ב-1 ביוני 1533 בטקס מפואר שנערך במנזר וסטמינסטר, ולאחריו נערך משתה חגיגי. באופן יוצא דופן, הוכתרה אן בולין בכתר אדוארד הקדוש, כתר שהיה שמור באופן מסורתי להכתרת מלכים בלבד.
מלכת אנגליה

לאחר הכתרתה, אן עברה לארמון פלסנטיה האהוב על המלך, שם ילדה את בתה אליזבת ב-7 בספטמבר 1533. אכזבה גדולה פקדה את מקורביה, שציפו בכיליון עיניים לבן. כל הרופאים והאסטרולוגים המלכותיים, מלבד אחד, חזו בן זכר, ואפילו המלך הצרפתי הוזמן לשמש כסנדק. למלכה אן היה צוות משרתים גדול משמעותית מזה של קתרין, לפניה. למעלה מ-250 אנשים טיפלו בצרכיה האישיים, כולל כמרים ועד נערי אורווה. צוות נוסף של יותר מ-60 "עוזרות כבוד" ליווה אותה באירועים חברתיים.
התנהגותה של אן לא תאמה את הנורמות החברתיות של תקופתה והסבה מורת רוח לרבים. במהלך חייה ואף לאחר מותה נפוצו שמועות רבות אודותיה, שבמקרים רבים נועדו לשרת מטרות פוליטיות, לחיוב או לשלילה. רוב מכתביה וכל דיוקנאותיה הושמדו, כך שקשה לאמת עובדות על חייה, המראה שלה ואופיה. עם זאת, היא תוארה כשנונה וחכמה, הגם שלא נחשבה ליפה במיוחד, על פי מודל היופי של אותם זמנים. חלק מהעדויות הקיימות מתקופתה מתארות אותה כחיננית ואלגנטית, וכמי שהושפעה מהמנהגים והאופנה בחצר המלוכה בצרפת.
לאחר הריון נוסף שהסתיים בהפלה, בחג המולד של 1534, סר חינה בעיני הנרי, שהחל לדון עם תומאס קרנמר ותומאס קרומוול על האפשרות להתגרש מאן - מבלי שיאלץ לחזור לקתרין, אשתו הראשונה. התוכנית לא צלחה באותה עת, הזוג המלכותי התפייס ואן שוב נכנסה להריון באוקטובר. אן הוציאה סכומי כסף גדולים על בגדים, תכשיטים, ריהוט וקישוטים, ניהלה אורח חיים ראוותני, תוך ניצול מעמדה. היא גם שיפצה ארמונות רבים לפי טעמה האישי. כל אלה וגורמים נוספים החלו לעורר תחושות שליליות כלפי אן; היא הואשמה באחראיות להתנהגותו העריצה של הנרי, וזכתה לכינויי גנאי כ"זונת המלך". העובדה שלא הביאה יורש זכר למלך אנגליה תרמה מאוד לפגיעה בפופולריות שלה.
נפילתה והוצאתה להורג > מעצרה וביטול נישואיה למלך

כאשר הגיעה הידיעה על מותה של קתרין ב-8 בינואר 1536, הנרי השמיני פקד על חגיגה בארמון.לאחר מותה של קתרין, ניסתה אן לקרב אליה את מרי, בתה החורגת. היחסים בין השתיים היו מתוחים לאורך שנים. עם זאת, מרי דחתה את ניסיונות ההשלמה של אן, אולי בשל שמועות שהופצו על כך שקתרין הורעלה על ידי אן או הנרי השמיני. המלכה אן נכנסה שוב להריון, בהיותה מודעת היטב לסכנות הכרוכות באי-הצלחה ללדת בן זכר. באותה תקופה החל הנרי להפגין עניין גובר באחת מבנות הלוויה של אן, ג'יין סימור, וכאות לחיבתו אף העניק לה תליון עם הדיוקן שלו. נודע כי אן הגיבה בזעם, תוך שהיא תולשת את התליון מצווארה של ג'יין בעוצמה כזו שאצבעותיה דיממו.
לימים, הנרי נפגע בנפילה מסוסו במהלך קרב רמחים, אירוע שגרם לאן זעזוע והיא איבדה את תינוקה מרוב צער. לדברי שגריר האימפריה הרומית הקדושה אסטאס שאפווי, הוולד שמת היה בן זכר. אירוע זה גרם לאן עצב רב, והיא האמינה שזו הסיבה להפלה שעברה חמישה ימים לאחר מכן. סיבה אפשרית נוספת להפלה הייתה קשורה לתקרית אחרת: אן ראתה את ג'יין סימור יושבת על ברכיו של הנרי, וייתכן שהזעם גרם לה להפיל את העובר. אן הפילה את תינוקה ביום שבו נקברה קתרין מאראגון. אובדן זה היה תחילת סוף נישואיה. אן לא הצליחה להביא להנרי יורש זכר, ויחסיו של הנרי עם ג'יין סימור העיבו עוד יותר על הנישואין. אירועים אלה הובילו בסופם לנפילתה של אן ולהוצאתה להורג.
רבים מהאויבים שצברה אן כמלכת אנגליה טרחו לעורר חשדות בליבו של המלך לגבי נאמנותה כלפיו. לא נדרש מאמץ רב לעורר בהנרי, המאוהב כבר בג'יין סימור, חשדות שאן בוגדת בו. לבסוף המלך הורה על פתיחת חקירה רשמית נגדה ונגד כל מקורביה. החוקרים הצליחו לסחוט בעינויים "הודאות" מארבעה מבני לווייתה על כך שהם היו מאהביה. גם אחיה, ג'ורג', נעצר והואשם בגילוי עריות עם אחותו, וכן המשורר תומאס וייאט, שהורשע - אך זכה לחנינה.
ההיסטוריון אריק אייבס טוען כי נפילתה והוצאתה להורג של אן בולין תוכננו בעיקר על ידי תומאס קרומוול. טענה זו מתבססת על התכתבות בין שגריר ספרד לבין קרומוול, המצביעה על כך שקרומוול היה היוזם העיקרי למזימה נגד אן בולין. המתחים בין אן לקרומוול החלו להתעצם בשל חילוקי דעות בנושאים מדיניים וכלכליים. בעוד אן תמכה בחלוקת הכנסות הכנסייה לטובת מוסדות צדקה וחינוך והעדיפה ברית עם צרפת, קרומוול דגל במדיניות חוץ פרו-ספרדית והתמקד בהגדלת הכנסות המלך. חילוקי דעות אלה הפכו את אן בולין לאיום משמעותי על מעמדו של קרומוול ועל יכולתו להמשיך ולקדם את סדר היום הפוליטי שלו. הסיבה המדויקת להוצאתה להורג של אן בולין נותרה שנויה במחלוקת. ההיסטוריונים חלוקים בדעותיהם לגבי האם הוצאתה להורג נבעה מהאשמות בבגידה, בניאוף או בכישוף. בין התאריכים 30 באפריל ועד ה־2 במאי, נעצרו חמישה גברים, ביניהם אחיה של אן בולין, בחשד לניאוף ובגידה. הגברים הואשמו בקיום יחסי מין עם המלכה. אן נעצרה ב-2 במאי ונלקחה למצודת לונדון. אן הואשמה בניאוף, גילוי עריות ובגידה. ההאשמות נגד אן, ובמיוחד זו של גילוי עריות, נועדו גם לפגוע במוניטין המוסרי שלה. האשמה נוספת נגד אן הייתה מזימת תכנון מותו של המלך, עם "מאהביה". ב-17 במאי הכריז קרומוול על נישואיה של אן להנרי בטלים מעיקרא.